दक्षिण कोरियाई जेल के सैकड़ों क़ैदी कोविड-19 से संक्रमित
दक्षिण कोरिया की सियोल जेल में सैंकड़ों कैदी मंगलवार 29 दिसंबर को COVID -19 से संक्रमित पाए गए। देश के न्याय मंत्रालय के अनुसार सियोल के डोंगबू जेल के कुल 792 कैदी और 21 स्टाफ सदस्य COVID -19 से संक्रमित पाए गए जबकि एक मौत हो गई।
मंगलवार को कई मीडिया संस्थानों ने रिपोर्ट प्रकाशित किया है कि कैदी अपने हाथों में "कृपया हमें बचाओ" लिखा तख्ती लिए हुए थे। देश के न्याय मंत्री चू मि-ए ने मंगलवार को परिसर का दौरा किया और संक्रमित कैदियों को दूसरों कैदियों से अलग करने का आदेश दिया। उन्होंने जेल में भीड़ कम करने के लिए कुछ कैदियों को पैरोल देने का भी आदेश दिया।
विश्व स्वास्थ्य संगठन (डब्ल्यूएचओ) सहित कई अंतरराष्ट्रीय एजेंसियों ने मार्च महीने में महामारी के प्रकोप की शुरुआत में जेल में COVID-19 के प्रकोप को लेकर चिंता जताई थी और दुनिया भर की सरकारों को सलाह दी थी कि जेल में भीड़ कम करने के लिए वे कुछ कैदियों को रिहा करे और स्टाफ को सैनेटाइज करने के लिए अतिरिक्त प्रयास करे। हालांकि, दक्षिण कोरिया इस मामले में कोई प्रभावी उपाय करने में विफल रहा।
दक्षिण कोरिया जिसने इस वर्ष की शुरुआत में COVID-19 संक्रमण की पहली लहर में प्रकोप को रोक दिया था अब नए संक्रमणों की रिकॉर्ड संख्या के साथ दूसरी लहर का सामना कर रहा है। मंगलवार को देश में रिकॉर्ड संख्या में 10,050 नए मामले दर्ज किए गए जो अब देश में बढ़कर करीब 60,000 तक पहुंच गया है। देश में संक्रमण से अब तक 879 मौत हो चुकी है। देश में कुल COVID-19 संक्रमणों का लगभग 40% मामला पिछले एक महीने में दर्ज किया गया।
इस बीच, दक्षिण कोरिया ने देश में तैनात अमेरिकी सैनिकों के टीकाकरण की अनुमति दी है। इस देश में अमेरिका के लगभग 28,000 सैनिक तैनात हैं जिनमें कुछ सैनिकों के परिवार भी हैं।
संक्रमण के नए मामलों में वृद्धि के बाद दक्षिण कोरिया उच्चतम स्तरों तक सामाजिक दूरी के मानदंडों को बढ़ाने पर विचार कर रहा है। प्रधानमंत्री चुंग सिये-क्यून ने बुधवार 30 दिसंबर को कहा कि नए साल के अवसर पर यातायात और सामाजिक समारोहों में वृद्धि को देखते हुए कोरिया को संक्रमणों की संख्या में और अधिक वृद्धि का सामना करने के लिए तैयार रहने की आवश्यकता है। उन्होंने कहा, "वर्तमान लहर सबसे बड़ी चुनौती साबित हो रही है।" द कोरियन हेराल्ड ने इस रिपोर्ट को प्रकाशित किया।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
mag_Deva hin_Deva hin_Deva hin_Deva hin_Deva hin_Deva hin_Deva hin_Deva